《酂阳观棋》
宋代·孔平仲

系马酂阳岸，湍波怒奔霆。却坐南轩上，旷若耳目清。

两翁方围棋，玉石相分争。初味若恬淡，锋交渐纵横。

攻南意窥北，翻复乃人情。计虑临危出，或从死中生。

勇者喜见色，怯者噤无声。谁云一枰小，斗智亦已精。

昔有烂柯者，弃俗游峥嵘。彼实方外人，岁月固可轻。

我今则异此，久为世网婴。一官犹坎轲，三径尚未耕。

妻子寄异县，飘飘望东京。寸晷尤可惜，客子当念程。

饮水上马去，两翁任输赢。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。